இங்கு இறப்புக்கு இசைக்கவே பறையை பயன்படுத்திவருகிறார்கள். ஆனால், அது வாழ்வுக்கான இசைக்கருவியும்கூட. திருமணம், காதுகுத்து, கோயில் திருவிழா என நீண்டப்பட்டியலில் ஒன்றுதான் சாவுக்குப் பறையை இசைப்பது. அறிவியல் வளராத அந்தக் காலத்தில் பறை இசை என்பது பெரிய சத்தம். அந்தப் பெரும் சத்தத்தைக் கேட்ட பிறகும் இறந்ததாக நம்பப்படுபவர் எழவில்லை என்றால் அவரின் இறப்பை உறுதி செய்வார்களாம். அதனாலேயே இறப்புக்குப் பறை இசைக்கிறார்கள் என்று வரலாற்று ஆய்வாளர்கள் சொல்கிறார்கள். 'பறை’ என்றால் செய்தியை பறைதல் அதாவது அறிவித்தல் என்று பொருள். மன்னர் காலத்தில் யானையின் மீது அமர்ந்து பறையடித்து அறிவிக்கும் செய்தியை ஒற்றர்கள் கேட்டு, நாடு முழுவதும் பரப்பி இருக்கிறார்கள். 'யானையின் மேல் நின்று வள்ளுவப் பறையை கொட்டடா’ என்ற பாரதிதாசன் பாடல் இதற்கு சான்று.